
Tisztelt Képviselő-testület!

A köztisztviselők jogállásáról szóló 1992. évi XXIII. törvény 34. §-a szerint a képviselő-testületnek évente meg kell határoznia a köztisztviselőkkel szemben támasztandó teljesítménykövetelmények alapját képező kiemelt önkormányzati célokat.

A teljesítményértékelés folyamata a következő:
· A közigazgatási szerv kiemelt céljainak meghatározása. A helyi önkormányzat esetében a teljesítménykövetelmények alapját képező célokról a képviselő-testület dönt. (Ktv. 34. § (3) bek.)

· A köztisztviselők egyéni teljesítménykövetelményeinek meghatározása. A helyi önkormányzatnál a jegyző az önkormányzat által kijelölt célok és a köztisztviselő munkakörének alapján évente, előre, írásban meghatározza a köztisztviselő munkateljesítményének értékeléséhez szükséges teljesítménykövetelményeket. A jegyző esetében a polgármester állapítja meg a teljesítménykövetelményeket. (Ktv. 34. § (1), (4)- (6) bek.)

· A köztisztviselő teljesítményének értékelése. A köztisztviselő munkateljesítményét munkakörének és a közigazgatási szerv kiemelt céljainak figyelembevételével meghatározott teljesítménykövetelmények alapján a munkáltatói jogkör gyakorlója évente, legkésőbb a tárgyév végéig mérlegelési jogkörében eljárva írásban értékeli. A jegyző esetében a polgármester értékeli a teljesítményt, és az értékelésről tájékoztatja a képviselő-testületet. (Ktv. 34. § (1), (4), (6) bek.)
A teljesítményértékelés legfőbb célja, hogy a köztisztviselők szakmai munkájának színvonala emelkedjen, munkájukat az önkormányzati szándékkal összhangban végezzék, tevékenységük igazodjon az aktuális közigazgatási elvárásokhoz. A teljesítményértékelés megalapozza a köztisztviselők részére biztosítható magasabb anyagi elismerést, ugyanakkor a nem kielégítő teljesítményt nyújtó köztisztviselők illetményének csökkentésére is lehetőséget biztosít. 
A teljesítménykövetelmények alapját képező célok meghatározásánál figyelembe vételre kerültek:

· az Önkormányzat Szervezeti és Működési Szabályzatáról szóló rendelet,

· az önkormányzat által meghatározott kiemelt programok, feladattervek,

· az önkormányzat számára jogszabályokban meghatározott feladatok,

· az Állami Számvevőszék, MÁK és egyéb külső, valamint a belső ellenőrzések tapasztalatai.

Kérem a Tisztelt Képviselő-testületet, hogy az előterjesztést megvitatni, és a határozati javaslatot elfogadni szíveskedjen!

Fácánkert, 2009. november 18.
Orbán Zsolt
polgármester

Határozati javaslat

Fácánkert Község Önkormányzatának Képviselő-testülete Sióagárd-Fácánkert Községek Körjegyzőségének (Hivatal) köztisztviselőivel szemben a 2010. évre támasztandó teljesítménykövetelmények alapjául az alábbi célokat határozza meg:

I. Átfogó célok:

1. A Hivatal ügyintézésben erősödjön tovább a szolgáltatói jelleg és fokozottan érvényesüljenek a polgárbarát igazgatás eszközei és módszerei, az ügyfelek pontos, gyors és teljes körű tájékoztatására. 
2. Kiemelt figyelmet kell fordítani az elektronikus információszabadságról szóló 2005. évi XC. törvényben foglalt közérdekű adatok elektronikus közzétételének folyamatos biztosítására, az adatok aktualizálására.

3. Az önkormányzati rendeletek aktualizálása, változások átvezetése, egységes szerkezetbe foglalása.

4. Törekedni kell arra, hogy a feladatellátáshoz minden igénybe vehető és bevonható forrást felderítsen a Hivatal.  

5. Az Állami Számvevőszék, más külső és a belső ellenőrzések megállapításai és javaslatai alapján intézkedési terv készítése, és az intézkedések fokozott végrehajtása.

6. A feladatok ellátása során törekedni kell az önkormányzati vagyon hatékony hasznosítására. 
7. Kiemelt figyelmet kell fordítani a feladatellátás feltételeit biztosító intézményi vagyon állagának megóvására, felújítására.

8. A közművelődési rendeletben megfogalmazott kulturális célok folyamatos megvalósítása.
9. Az önkormányzati épületek tekintetében tervszerű karbantartás kialakítása.
10. A körjegyzőség két Irodája közötti együttműködés, feladatmegosztás, létszámgazdálkodás hatékony megvalósítása az „egy-szervezet tudat” elvének fenntartása. 

11. A 2010. évi országgyűlési és önkormányzati választások, valamint az  esetleges  népszavazással kapcsolatos feladatok szakszerű, határidőre történő, zökkenőmentes ellátása.
12. A lakossági panaszbejelentések gyors és szakszerű intézése.

13. A civil szervezetekkel, szerveződésekkel való kapcsolattartás erősítése, továbbfejlesztése. 

II. Ágazati célok:

1. Építéshatósági, környezetvédelmi, községüzemeltetési területen:

-   A helyi védelem alatt álló épületek helyreállításának támogatására javaslat kidolgozása.

-   A lakosság folyamatos tájékoztatása az aktuális környezeti információkról. Tudatformáló, felvilágosító tevékenység kifejtése.

-  
Hulladékgazdálkodási terv 2 éves felülvizsgálata, az abban foglalt feladatok megvalósításának koordinálása. Beszámolás az elmúlt időszak eredményeiről.

-    Folyamatos együttműködés a környezetvédelmi civil szervezetekkel és hatóságokkal.

-    Kiemelten fontos a képviselő-testület által elfogadott döntések  végrehajtása: önkormányzati tulajdonú utak fejlesztése, karbantartása, játszótér-kerítés építése, Ravatalozó bővítése, stb.
-   
Feltárni és megelőzni a szabálytalan, engedély nélküli közterületi bontásokat, illegális közúti jelzések kihelyezését és a szakszerűtlen közterületi helyreállítások kivitelezését.

2. Közoktatási területen:

- 
Kiemelt figyelmet kell fordítani a társulás útján fenntartott Sióagárdi Iskola és Óvoda tagintézmények működtetése érdekében a társulás gesztorával, Szekszárd Megyei Jogú Város Önkormányzatával, Fácánkertben pedig Bogyiszló Község Önkormányzatával  történő szoros együttműködésre.

-    A tagintézmények elhelyezésére szolgáló épületek folyamatos karbantartása, felújítása .
-  Ki kell használni a pályázati úton elnyerhető központi és Európai Uniós források felhasználásában rejlő lehetőségeket, ennek során együtt kell működni a gesztorönkormányzattal
· A helyi tagóvodába és a helyi tagiskolába történő beíratások magas arányának megtartása, Fácánkertben a beíratás arányának növelése, a tagintézményekkel együtt folyamatosan figyelemmel kell kísérni a jelentkező igényeket, feladatokat.
 3. Kulturális területen:

-  Az önkormányzati nagyrendezvények magas színvonalú szervezéséhez hozzájárulni.

- A feladatellátást segítő pályázatok figyelemmel kísérése, elkészítése, benyújtása.

- Civilszervezetek működését segítő tevékenység, a helyi civilszervezeteknek továbbra is segítséget kell nyújtani a pályázataik elkészítésében.

4. Okmányügyek, szabálysértés területén:

-  A szabálysértési ügyekben a megelőzés, a visszatartó erő növelése érdekében szigorúbb bírságolási gyakorlat a közterületek rendje elleni jogsértések elkövetőivel szemben.

-    A címnyilvántartás karbantartása, aktualizálása a 2010. évi választások sikeres lefolytatása érdekében.

-     Családi eseményekhez kapcsolódó szolgáltatás színvonalának folyamatos emelése.

-    Élettársi kapcsolat bejegyzéséhez kapcsolódó eljárás és szolgáltatás rendjének kialakítása.

- Kereskedelmi hatósági munka területét érintő átfogó jogszabály-módosításból adódó feladatok pontos ellátása, az engedélyekről és a bejelentésekről szóló nyilvántartás közzététele.

5. Szociális, egészségügyi területen:

· A 2010. január 1-jétől induló védőnői társulás működési rendjének kialakítása, segítése. 

· A szociális és egészségügyi tevékenységhez kötődő szerződésekben foglaltak évente legalább egyszeri ellenőrzése.

· El kell készíteni a községek Egészségügyi Stratégiáját.  

7. Adóhatósági területen:

-    A helyi adóbeszedés hatékonyságának javításával növekedjenek az önkormányzat bevételei.

· Az adóellenőrzések fokozása az adózatlan adótárgyak felderítése érdekében.

A Képviselő-testület utasítja a Körjegyzőt, hogy a meghatározott teljesítménycélok alapján határozza meg a köztisztviselők egyéni teljesítménykövetelményeit, a köztisztviselők 2010. évi teljesítményértékelését 2010. december 31-ig végezze el.

A képviselő-testület utasítja a Polgármestert, hogy a meghatározott teljesítménycélok alapján határozza meg a körjegyző egyéni teljesítménykövetelményeit, 2010. évi teljesítményértékelését 2010. december 31-ig végezze el, és arról a testületet 2011. február 28-ig tájékoztassa
Felelős: dr. Varga Katalin körjegyző
Határidő: 2009. december 31. és 2010. december 31.

Felelős: Orbán Zsolt polgármester

Határidő: 2009. december 31., 2010. december 31. és 2011. febr. 28.

 
 

